**Sapsan** (ven. Сапсан, suom. ’muuttohaukka’) on Siemensin valmistama suurnopeusjuna, joka liikennöi Pietari–Moskova-radalla Venäjällä. Juna aloitti liikennöinnin marraskuussa 2009. Junan pääteasema Pietarissa on Moskovan rautatieasema ja Moskovassa Leningradin asema. Noin 650 kilometrin matka kestää kolme tuntia 45 minuuttia.

Teknisesti Sapsan-junat ovat Siemensin valmistamia, Venäjän rataverkkoon sovitettuja Velaro RUS -junayksikköjä. Yksiköstä riippuen ne pystyvät käyttämään joko yhtä tasajännitettä (EVS1: 3 kV DC) tai sekä tasa- että vaihtojännitettä (EVS2: 3 kV DC ja 25 kV 50 Hz AC). Yhden jännitteen yksikköjä käytettiin Pietarin ja Moskovan välisessä liikenteessä vuodesta 2009 lähtien, EVS2:t olivat käytössä Moskovan ja Nižni Novgorodin välisessä liikenteessä vuosina 2010–2015.

Nopea junayhteys Pietari–Moskova sai jatkoa länsipäässään 12. joulukuuta 2010, kun Allegro-juna aloitti liikennöinnin Helsingistä Pietariin. Vaikkakin junat kulkevat Pietarissa eri asemille, voivat suurnopeusyhteydet nopeuttaa Helsinki–Moskova-välillä kulkevien junamatka-aikaa muihin juniin verrattuna.

Onnettomuudet
-------------

Lyhyen liikennöintihistoriansa aikana junan alle on kuollut useita ihmisiä ja tämän vuoksi junaa kutsutaankin "kuoleman junaksi". Osasyynä onnettomuuksiin on kerrottu olevan junan suuren nopeuden, johon radan varrella asuvat ihmiset eivät ole vielä ehtineet tottua. Toinen syy on se, että Sapsan-juna on huomattavasti hiljaisempi kuin aiemmat junat, eivätkä ihmiset kuule kunnolla junan tuloa.*lähde?*

Vastustukset
------------

Junan liikennöinti on ollut radan varrella asuvien ihmisten kovan vastustuksen kohteena. Sapsanin korvattua aiemmat junat rataosuudelta vähennettiin pysähdyksiä, minkä jälkeen paikalliset ovat joutuneet ajamaan pitkiä työmatkoja autoillaan. Toinen vastustuksen aihe on ollut junan suuri nopeus, jonka takia useat ihmiset ovat jääneet junan alle.*lähde?*

Reitti
------

RŽD Sapsanin reitti. Pietarin ja Moskovan väliä (sininen rataosuus) on liikennöity Sapsanilla vuodesta 2009. Osuudella Moskovasta Nižni Novgorodiin (punainen) Sapsan oli käytössä vuosina 2010–2015. (Avaa Open Street Map -kartalla)

Vuosina 2010–2015 Sapsan liikennöi myös yhteysvälillä Moskovasta Nižni Novgorodiin (440 km). Tällä osuudella rautatieyhtiö RŽD kuitenkin korvasi Sapsanin toisella lintusanastoa käyttävällä junalla kesällä 2015, kun nimen Striž (ven. Стриж, suom. *Kiitäjä*) saanut espanjalaisen Talgon ja venäläisen Transmašholdingin (ven. Трансмашхолдинг) yhdessä valmistama juna aloitti liikennöinnin. Koska yhdellä pysähdyksellä (Vladimir) tämän junan matka-aika on ollut 3 t 35 min, on sen keskinopeus tällä rataosuudella selvästi alhaisempi kuin Moskova–Pietari-yhteydellä, pysähdys mukaan lukien vain 123 km/t. Striž-pikajuna on operoinut myös väliä Berliini–Varsova–Minsk–Moskova joulukuusta 2016 lähtien, EP20-veturin vetämänä. Silläkin osuudella liikennöintinopeudeksi on suunniteltu kaikilla osuuksilla alle 200 km/t.

Lähteet
-------

1. ↑  Sapsan claims Russian rail speed record  7.5.2009. railwaygazette.com. Viitattu 26.7.2017. (englanniksi)
2. ↑  Talgo trains enter service in Russia  3.6.2015. railwaygazette.com. Viitattu 26.7.2017. (englanniksi)
3. ↑  Moscow – Berlin Talgo starts on December 17 1.11.2016, railwaygazette.com, viitattu 26.7.2017, (englanniksi)
4. ↑  RZD launches Moscow - Berlin Talgo services (Arkistoitu – Internet Archive) Keith Barrow, 19.12.2016, railjournal.com, viitattu 26.7.2017, (englanniksi)

Käännös suomeksiKäännös suomeksi Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista.   
Alkuperäinen artikkeli: de: